 Dhibaatadu haddey badato wax kaa yaabiyana waad arkeysaa, waxay ahayd xili galab ah waxaana ku sugnaa Isgoyska BaarUbax ee Magaalada Muqdisho, waxaa Suuqa weyn ee Bakaaraha ku socday duqeyn aan kala golaheyn, waxaa ku naftooda ku waayey dad fara badan kuwo kalana way ku dhaawacmeen, dadku waxay ku uruureen dhismooyinka Shubka ah, waxayna ka soo firxadeen suuqa, Gaadiidkii ayaa noqday ciriiri iyo qaali, lugta saar meeshaa doontana u soco wuxuu qarashku ka bilaabanayey 15-kun Sh,so, dadkii qaar way awoodi waayeen in ay lacagtaa bixayaan intii jeebkooda wax ku jireen ayaa gawaaridii isku raray, Raggii iyo Dumarkii ayaa isku dilay Gawaaridii iskuna dhex yaacay, waxaad arkeysaa Dumar qaybta dambe Gaariga ka galaya, dumarku maalintaa way hilmaameen xitaa xijaabkoodi, Dumarka sidaa sameynaya waxaa xusuus mudan in markii hore xitaa ay diidi jireen in ay ka talaabsadaan gursi ku hor goan oo Kirishboyga Gaariga ayay amar ku siin jireen in uu ka wareejiyo, haddase maxaa arrintaa cusub sababay, waa un nafta la baxso, intii gaari raacday tagtay balse inta hartay ee awoodi weysay qarashka gaadiidka laysama weydiiyo, haddii dad dhaawac ah wadooyinka yaalo mararka qaar waa looga cararaa, mayd warkiisa daa, maalinta xigta ma jirto cid isku soo qaada wixii shalay dhacay iskaba daa in laga wada hadlo sidii arrintaasi aysan mar kale u soo laaban, maalin walba waa jug jug meeshaada joog, markay madaafiicda aad moodo in geedo lagu jabinayo sida roobka uga kor dado Muqdisho cid walba naftiisa ayuu yaqaan intii goda waxba kama gelin, qofkii aad tiraahdo sidaan ma dan baa? 